text: [{"text_idx": "#000000", "text": "Leitar tu\u0301 eftir Nudlavirkinum, try\u0301st her"}, {"text_idx": "#000004", "text": "Huglei\u00f0ingar eina ty\u0301sna\u0301tt a\u0301 B8"}, {"text_idx": "#000006", "text": "Seinnu a\u0301rini er henda r\u00e6\u00f0sla vor\u00f0in ti\u0301ttari, veri\u00f0 meira st\u00f8\u00f0ug og eisini meira realistisk. Ti\u0301 heilsust\u00f8\u00f0an hja\u0301 pa\u0301pa mi\u0301num er vor\u00f0in alsamt verri, og ofta hevur ta\u00f0 veri\u00f0 t\u00e6tt vi\u00f0."}, {"text_idx": "#000007", "text": "Nu\u0301 eg skrivi hesi or\u00f0ini liggur hann beint vi\u00f0 si\u0301\u00f0una av m\u00e6r i\u0301 eini sju\u0301krahu\u0301ssong og andar tungt, v\u00e6l hja\u0301lptur av iltini, i\u00f0 hann f\u00e6r bla\u0301sta i\u0301 n\u00e6sagluggarnar av eini maskinu."}, {"text_idx": "#000008", "text": "L\u00e6knarnir eru givnir at vi\u00f0gera, og geva honum nu\u0301 bert pi\u0301nustillandi og doyvandi."}, {"text_idx": "#000011", "text": "Eg haldi ta\u00f0, ti\u0301 babba er errin av konslatittlinum, og ta\u00f0 sum konslatittulin stendur fyri: Leiklutin, i\u00f0 hann hevur havt i\u0301 go\u0301\u00f0a samstarvinum vi\u00f0 russar, i\u00f0 nu\u0301 er eitt handilssamstarv, i\u00f0 hevur avgerandi leiklut fyri v\u00e6lfer\u00f0ina i\u0301 F\u00f8royum."}, {"text_idx": "#000012", "text": "I\u0301 70\u2019unum og 80\u2019unum, ta\u0301 kommunistar\u00e6\u00f0slan var st\u00f8rst i\u0301 F\u00f8royum, hev\u00f0i samstarvi\u00f0 vi\u00f0 russar a\u0301vi\u0301sar ke\u00f0iligar avlei\u00f0ingar og atfinningar vi\u00f0 s\u00e6r, eins og ta\u00f0 hevur nu\u0301, ta\u0301 sto\u0301rur partur av Vesturheiminum er i\u0301 andsst\u00f8\u00f0u vi\u00f0 Putin og hansara sty\u0301ri."}, {"text_idx": "#000015", "text": "A\u0301 a\u00f0ru si\u0301\u00f0uni hevur hann s\u00e6\u00f0 teir russar, i\u00f0 hann hevur m\u00f8tt, og ofta hevur tiki\u00f0 hond um, sum menniskju, ikki sum eitt system. Hesi menniskju hava uppibori\u00f0 vir\u00f0ing og livilig kor\u00f0, ti\u0301 hevur hann arbeitt saman vi\u00f0 teimum, og ofta hja\u0301lpt, ta\u0301 ta\u00f0 t.d. var svanligt umbor\u00f0 a\u0301 russiskum trolarum a\u0301 Ska\u0301la."}, {"text_idx": "#000016", "text": "Hin si\u0301\u00f0an er m\u00f8guleikarnir fyri samhandli, hvussu sto\u0301ran ty\u0301dning ta\u00f0 hevur, ta\u0301 vit byggja land. Ti\u0301 mugu vit samstarva vi\u00f0 a\u00f0rar tjo\u0301\u00f0ir, og m\u00f8guleikarnir fyri samstarv vi\u00f0 russar eru sto\u0301rir. Hetta so\u0301u vit eisini ta\u0301 makrelo\u0301semjan var vi\u00f0 ES.Eg hugsa\u00f0i um hetta, ta\u0301 eg eftir ti\u0301\u00f0indini i\u0301 kv\u00f8ld hoyrdi andla\u0301tini. Hvussu skal hansara andla\u0301t ljo\u0301\u00f0a. Ta\u00f0 tykist kanska skeivt at hugsa so, ta\u0301 hann enn liggur her og andar. Men vit sita her og bi\u0301\u00f0a eftir dey\u00f0anum, ti\u0301 fari eg at hugsa um hetta."}, {"text_idx": "#000017", "text": "Ta\u00f0 er r\u00e6\u00f0andi \u2013 ti\u0301 babba er ein kempa, kanska ikki i\u0301 v\u00f8kstri, men hann er ein kempa av einum manni. Hann plagdi at siga, at hann var ein dupultmuskla\u00f0ur vestmenningur, og so spenti hann v\u00f8ddarnar a\u0301 t\u00f8ttu \u00f8rmunum, solei\u00f0is at stuttu ermarnar a\u0301 skju\u0301rtuni krupu enn longur upp."}, {"text_idx": "#000019", "text": "Fyrr i\u0301 kv\u00f8ld kom Dupultkvartettin i\u0301 Ebenezer a\u0301 ga\u0301tt. Alexander Samuelsen, sum syngur vi\u00f0 teimum, kom til mi\u0301n fyri n\u00f8krum vikum si\u0301\u00f0an, og spurdi eftir pa\u0301pa mi\u0301num, ti\u0301 hann hev\u00f0i \u00e6tla s\u00e6r at fara vi\u00f0 Dupultkvartettini a\u0301 ga\u0301tt og syngja fyri honum og mammu."}, {"text_idx": "#000020", "text": "Eg svara\u00f0i sum var, at hann la\u0301 innlagdur, og Alexander seg\u00f0i, at teir skuldu fara framvi\u00f0, so skjo\u0301tt sum babba slapp heim aftur."}, {"text_idx": "#000021", "text": "Ta\u0301 ta\u00f0 nu\u0301 sto\u0301\u00f0 kla\u0301rt, at babba onganti\u0301\u00f0 slapp heim aftur, ringdi eg til Alexander, fyri at siga fra\u0301, og spyrja, um teir ikki kundu syngja til jar\u00f0arfer\u00f0ina, solei\u00f0is sum babba hevur ynskt."}, {"text_idx": "#000022", "text": "Ta\u00f0 gj\u00f8rdist m\u00e6r beinanvegin greitt, at hesin ma\u00f0ur, i\u00f0 eg als ikki kenni, var dju\u0301pt r\u00f8rdur av st\u00f8\u00f0uni. Hann seg\u00f0i, at teir komu u\u0301t at syngja fyri honum i\u0301 dag, ti\u0301 ta\u00f0 vildi hann geva A\u0301rna, sum hev\u00f0i r\u00f8rt hansara li\u0301v, longu ta\u0301 hann heilt ungur byrja\u00f0i at arbei\u00f0a sum bo\u0301khaldari, og sum enn var ein go\u0301\u00f0ur vinur."}, {"text_idx": "#000023", "text": "Hetta vi\u00f0 sangi hevur alti\u0301\u00f0 fylt no\u0301gv hja\u0301 babba, serliga sa\u0301lmasangur. Um ta\u00f0 yvirh\u00f8vir hevur bori\u00f0 til, so hevur hann veri\u00f0 til gu\u00f0st\u00e6nastu hv\u00f8nn sunnudag og sungi\u00f0 vi\u00f0 av heilum hjarta."}, {"text_idx": "#000024", "text": "Eg minnist sum barn, at ta\u00f0 var eitt sindur flovisligt, at hann sang so hart i\u0301 kirkjuni, men hetta er ein eginleiki, i\u00f0 eg veruliga havi duga\u00f0 at sett pri\u0301s uppa\u0301 sum vaksin. Hetta bara at syngja av heilum hjarta, o\u0301ans\u00e6\u00f0 um hann kendi sangin frammanundan ella ei. Ta\u00f0 tyktist sum a\u0301sko\u00f0anin var, at til bar alti\u0301\u00f0 at drynja or\u00f0ini uppa\u0301 pla\u0301ss, um okkurt lag ikki heilt sat, sum ta\u00f0 a\u0301tti. Hann fann gle\u00f0i i\u0301 sanginum, og ivaleyst eisini eina andaliga uppliving."}, {"text_idx": "#000025", "text": "Ta\u0301 babba nu\u0301 la\u0301 her no\u0301gv doyvdur, var ta\u00f0 hjartanemandi at si\u0301ggja, hvussu varrarnar royndu at fylgja vi\u00f0, vakra sanginum hja\u0301 Dupultkvartettini, ti\u0301 or\u00f0ini til \u201cJesus hitt einasta\u201d dugir babba, sja\u0301lvti i\u0301 einum mj\u00f8rka av doyving. Ho\u0301ast einki ljo\u0301\u00f0 kom av varrunum, so sang hann vi\u00f0 innantanna."}, {"text_idx": "#000026", "text": "Eg hugsa\u00f0i aftur a\u0301 l\u00f8tuna 29. august 2018, ta\u0301 babba helt seinasta f\u00f8\u00f0ingardag si\u0301n i\u0301 mi\u0301num barndo\u0301msheimi a\u0301 Landavegnum. Ti\u0301\u00f0in a\u0301\u00f0renn hetta hev\u00f0i veri\u00f0 h\u00f8r\u00f0, vi\u00f0 miseydna\u00f0um skur\u00f0vi\u00f0gerum i\u0301 Danmark, og einum a\u0301ri, har sto\u0301rur partur var horvin i\u0301 koma-mj\u00f8rka i\u0301 Aalborg."}, {"text_idx": "#000027", "text": "Eg hev\u00f0i ti\u0301 avgj\u00f8rt, at f\u00f8\u00f0ingardagsga\u0301van hetta a\u0301ri\u00f0 skuldi vera ein sanguppliving: Martin Joensen kom framvi\u00f0, og sang Vestmannasangin og nakrar a\u00f0rar. M.a. \u201cEg rei\u00f0 m\u00e6r avsta\u00f0\u201d. Hetta var ein r\u00f8randi v\u00f8kur l\u00f8ta, i\u00f0 alti\u0301\u00f0 fer at vera vi\u00f0 m\u00e6r. Eisini ta\u0301 hev\u00f0i babba hug at syngja vi\u00f0. Og sum vant fylgdi ein s\u00f8ga vi\u00f0, og babba fortaldi Martini, at \u201cEg rei\u00f0 m\u00e6r avsta\u00f0\u201d var\u00f0 sp\u00e6ldur til bru\u0301\u00f0leypi hja\u0301 honum og mammu."}, {"text_idx": "#000028", "text": "Babba visti no\u0301gvar s\u00f8gur, heilt no\u0301gvar s\u00f8gur. Nu\u0301 hann liggur her og andar eru or\u00f0ini burtur ella i\u0301 \u00f8llum f\u00f8rum innantanna, og vi\u00f0 teimum s\u00f8gurnar. Ta\u0301 er ta\u00f0 vi\u00f0 takksemi, at eg hugsi um sendingarnar, i\u00f0 Jo\u0301gvan Arge gj\u00f8rdi vi\u00f0 babba fyri n\u00f8krum a\u0301rum si\u0301\u00f0an. Har eru no\u0301gvar av s\u00f8gunum festar a\u0301 band, og til ber at vitja aftura\u0301 t\u00e6r."}, {"text_idx": "#000029", "text": "Nu\u0301 klokkan n\u00e6rkast fy\u0301ra, og na\u0301ttin skjo\u0301tt ver\u00f0ur til ein vaknandi dag, so kann eg ikki anna\u00f0 gle\u00f0ast um, at hava havt A\u0301rna Dam sum pa\u0301pa i\u0301 n\u00e6stan 48 a\u0301r. Enn eru tri\u0301ggjar vikur til mi\u0301n f\u00f8\u00f0ingardag, men i\u0301 a\u0301r ver\u00f0ur hann uttan babba. Ta\u00f0 ver\u00f0ur fyrstu fer\u00f0, ti\u0301 ta\u0301 er hann farin higani. O\u0301ans\u00e6\u00f0 um eg havi veri\u00f0 u\u0301ti ella heima, so hava hann og mamma ringt ella vitja, i\u0301 a\u0301r ver\u00f0ur ta\u00f0 bara mamma."}, {"text_idx": "#000030", "text": "Eg kann ikki nevna babba, uttan at nevna mammu. I\u0301 56 a\u0301r hava tey veri\u00f0 gift. Bru\u0301\u00f0leypi\u00f0 var\u00f0 hildi\u00f0 i\u0301 Vestmanna, og kom i\u0301 lag, eftir at hann sum ein ungur sjo\u0301manssku\u0301lalesandi gj\u00f8rdi s\u00e6r \u00f8rindi inn til Jo\u0301an Jakku at keypa lissur, og m\u00f8tti har ungu krambakvinnuni."}, {"text_idx": "#000031", "text": "Fyri n\u00f8krum fa\u0301um vikum, si\u0301\u00f0an fortaldu hann og mamma okkum aftur um hetta. Hon seg\u00f0i, at hon v\u00e6l visti, at ta\u00f0 ikki vo\u0301ru lissur, i\u00f0 hann var komin eftir, ti\u0301 hann var ikki tann einasti sjo\u0301manssku\u0301lan\u00e6mingurin, i\u00f0 keypti lissur hja\u0301 Jo\u0301an Jakku."}, {"text_idx": "#000033", "text": "Eg kann ikki lata vera vi\u00f0 at smi\u0301last um, at Jo\u0301an Jakku nu\u0301 er Sirkus, og at har m\u00f8tast enn i\u0301 dag fo\u0301lk, i\u00f0 velja at ganga si\u0301na li\u0301vslei\u00f0 saman. T.d. m\u00f8tti eg mi\u0301ni elska\u00f0u Gunn i\u0301 somu h\u00f8lum fyri ju\u0301st 15 ma\u0301na\u00f0um si\u0301\u00f0an i\u0301 na\u0301tt."}, {"text_idx": "#000034", "text": "A\u0301rni og Marianna eru fyrimyndarlig. Gamani\u0301 hju\u0301narbandi\u00f0 hevur ikki alti\u00f0 veri\u00f0 ein dansur a\u0301 ro\u0301sum, ta\u00f0 eru hju\u0301narbond onganti\u0301\u00f0. Men tey hava hildi\u00f0 saman, og hava liva\u00f0 saman. Ta\u00f0 er trupult at hugsa um tey, uttan at hugsa um tey saman."}, {"text_idx": "#000035", "text": "Serliga hesi seinastu 5-6 a\u0301rini, ta\u0301 heilsan hja\u0301 babba hevur kravt no\u0301gv av teimum, eru tey vor\u00f0in enn t\u00e6ttari. Ta\u00f0 er nokk ikki at taka munnin ov fullan at siga, at hann hevur fylt alt hennara li\u0301v, og at hon hevur liva\u00f0 fyri hann. Hesin k\u00e6rleikin er so sterkur, at eg eri gla\u00f0ur at hava uppliva\u00f0 hann. Ti\u0301 eins og vi\u00f0 babba, so er hann heilt serligur."}, {"text_idx": "#000036", "text": "Eg eri so gla\u00f0ur, at eg valdi at flyta heim aftur u\u0301r Danmark, og at mi\u0301nir tri\u0301ggir yngstu synir hava uppliva\u00f0 abba si\u0301n i\u0301 gerandisdegnum, og hava noti\u00f0 gott av hansara sto\u0301ra k\u00e6rleika."}, {"text_idx": "#000037", "text": "Hann hevur alti\u0301\u00f0 veri\u00f0 fu\u0301sur, at koyra teir, ella hvat anna\u00f0 teir hava havt t\u00f8rv a\u0301, og teir elska hann allir. Ta\u00f0 var sera kenslubori\u00f0, ta\u0301 teir sluppu inn at siga farv\u00e6l i\u0301 dag, men eg eri gla\u00f0ur fyri, at teir hava fingi\u00f0 lov til ta\u00f0. Hann hevur veri\u00f0 ein go\u0301\u00f0ur abbi, ikki bert fyri teir sum bu\u0301gva her, men eisini fyri elsta sonin, i\u00f0 somulei\u00f0is slapp at uppliva ein gerandisdag vi\u00f0 abba si\u0301num, ta\u0301 hann fyri n\u00f8krum a\u0301rum si\u0301\u00f0an bu\u0301\u00f0i i\u0301 F\u00f8royum nakrar ma\u0301na\u00f0ir. Eisini hini try\u0301 abbab\u00f8rnini hava a\u0301tt eitt sto\u0301rt pla\u0301ss i\u0301 hjartanum hja\u0301 A\u0301rna abba."}, {"text_idx": "#000038", "text": "A\u0301 jo\u0301lum var Magnus elsti sonurin heima, mest ti\u0301 hann vildi uppliva enn eini jo\u0301l vi\u00f0 abbanum, og ba\u0301\u00f0ir nutu dagarnar, ikki minst at telva saman, ta\u00f0 var stuttligt fyri teir ba\u0301\u00f0ar."}, {"text_idx": "#000039", "text": "Eg ver\u00f0i samstundis illur um hesa koronaso\u0301ttina, i\u00f0 hevur for\u00f0a\u00f0 elsta soni mi\u0301num Magnusi, og systkinum hja\u0301 m\u00e6r at bru\u0301ka ta\u00f0 ti\u0301\u00f0, i\u00f0 tey vilja saman vi\u00f0 babba seinast a\u0301ri\u00f0, ti\u0301 fer\u00f0ing u\u0301r u\u0301tlandinum er so avmarka\u00f0. Eg veit, at vo\u0301ru umst\u00f8\u00f0urnar vanligar, so so\u0301tu tey her nu\u0301. Men i\u0301sta\u00f0in mugu tey bi\u0301\u00f0a eftir kanningaru\u0301rslitum, og flogf\u00f8rum, i\u00f0 ikki longur flu\u0301gva hv\u00f8nn dag. Men gott er, at tey ali\u0301kav\u00e6l hava sloppi\u00f0 at vitja hann i\u0301 farna a\u0301ri\u00f0."}, {"text_idx": "#000040", "text": "Ja, kenslurnar eru fleiri ymiskar, gle\u00f0in um mannin, pa\u0301pan og menniskja, stoltleikin um at vera sonur hansara, og ta\u00f0, i\u00f0 hann hevur lagt i\u0301 meg, og so sorgin um, at eg skjo\u0301tt ikki longur fari at hava hann i\u0301 mi\u0301num li\u0301vi. Men eg fekk hann i\u0301 n\u00e6stan 48 a\u0301r, ta\u00f0 er ikki \u00f8llum beskori\u00f0."}]